|  |  |
| --- | --- |
|  |  |

|  |  |  |
| --- | --- | --- |
| sigla CONF CONSILVA | ***FEDERAŢIA SINDICATELOR SILVA******ROMÂNIA, București, sector 1, B-dul Magheru nr. 31*****Tel/fax: 021/ 313 82 83, tel: 021/ 317 10 05 int. 336****e-mail:** ***federatiasilva@gmail.com*** | CESI | CSN Meridian |

**Către,**

**Doamna Diana Buzoianu,**

**Ministra Mediului, Apelor și Pădurilor**

**Ref: Necesitatea unui dialog real și a constituirii unui grup de lucru privind reorganizarea Regiei Naționale a Pădurilor – Romsilva**

**S C R I S O A R E D E S C H I S Ă**

**Stimată doamnă ministră,**

Federația Sindicatelor din Silvicultură **SILVA**, organizație reprezentativă la nivelul sectorului de activitate „Silvicultură”, vă adresează prezenta scrisoare deschisă în contextul discuțiilor recente privind **proiectul de reorganizare a Regiei Naționale a Pădurilor – Romsilva**.

Considerăm că un demers de o asemenea amploare și importanță **nu poate fi realizat unilateral**, fără o consultare reală și structurată cu **toți actorii direct implicați în gestionarea durabilă a pădurilor din România**: silvicultori, specialiști, parteneri sociali, organizații profesionale și reprezentanți ai comunităților locale.

Pentru a garanta **coerența și** **transparența acestui proces**, vă solicităm **constituirea de urgență a unui grup de lucru consultativ** din care să facă parte reprezentanți ai:

* Ministerului Mediului, Apelor și Pădurilor;
* Regiei Naționale a Pădurilor – Romsilva;
* Federației Sindicatelor din Silvicultură SILVA (în calitate de partener social);
* Structurilor profesionale și academice din domeniul silvic;
* Societății civile interesate de protejarea patrimoniului forestier.

Obiectivul acestui grup de lucru este să realizeze o **analiză temeinică a impactului reorganizării asupra structurilor funcționale, a resurselor umane și a capacității regiei de a-și îndeplini misiunea** de protejare și valorificare durabilă a resurselor fondului forestier național.

Așa cum am arătat în repetate rânduri, subliniem și pe această cale că orice decizie luată în absența unui astfel de dialog poate genera dezechilibre majore în sistem, **afectând atât funcționarea regiei, cât și siguranța locurilor de muncă ale celor 14.000 de salariați** care își desfășoară activitatea în cadrul Romsilva.

Federația SILVA își exprimă **disponibilitatea deplină** de a participa activ și responsabil la un astfel de proces de consultare, oferind expertiza acumulată în zeci de ani de reprezentare și dialog social în silvicultură.

Reiterăm, de asemenea, faptul că în absența unei consultări autentice, orice demers de reorganizare riscă să fie perceput ca arbitrar, netransparent și lipsit de fundament tehnic și social.

Federația SILVA face un nou apel onest și responsabil la un dialog constructiv și la formarea unui grup tehnic de lucru pentru elaborarea unui Regulament de organizare și funcționare care să asigure consolidarea Romsilva și nu destructurarea acestei regii de interes național, care administrează pădurile aflate în patrimoniul public al statului.

Ținând cont de toate acestea, dar și de faptul că, așa cum ați declarat public de mai multe ori că doriți să eficientizați activitatea Romsilva, așteptăm cu interes răspunsul dumneavoastră. În egală măsură, vă informăm că în lipsa unui răspuns instituțional clar până cel târziu la data de 18 iulie 2025, ne vom vedea nevoiți să recurgem la toate formele legale de protest public pentru apărarea intereselor legitime ale membrilor noștri, pentru protejarea locurilor de muncă fără de care gestionarea durabilă a pădurilor proprietate publică a statului este imposibilă.

Plecăm de la premisa că reorganizarea unei regii a statului atât de complexe cum este Romsilva nu se poate face fără o viziune clară, fără obiective și ținte asumate – cu alte cuvinte, fără un proiect temeinic. Iar acest proiect se validează în primul rând prin consultarea cu toți actorii competenți și interesați.

Vă adresăm această solicitare în numele miilor de silvicultori pe care îi reprezentăm, convinși fiind că viitorul pădurilor României trebuie construit prin cooperare și nu prin impunere.

Nu cerem privilegii. Cerem respect pentru parteneriatul social și transparență în deciziile care afectează zeci de mii de angajați și viitorul pădurilor României.

Așteptăm cu încredere și deschidere spre dialog semnalul dumneavoastră și a instituției pe care o conduceți.

Cu deosebită considerație,

 **Silviu Geană,
Lider Federația Sindicatelor din Silvicultură SILVA**

14.07.2025